Afrikaans as Geloofstaal in die kollig – Afrikaanse Taalraad vir meer inligting.}
"As jy my taal ontken, ontken jy my menswees." Dit was een van die menings wat die afgelope naweek, op die 15de Junie, tydens 'n seminaar oor Afrikaans as geloofstaal geopper is.
Sowat dertig leraars en gemeenskapslede het by die AGS Eersterust, Pretoria, bymekaar gekom om te praat oor die taaluitdagings wat hulle in kerkverband beleef. Met die vraag – "Is Afrikaans 'n probleem in die kerk?" – het die deelnemers verantwoordelikheid geneem vir dit wat met Afrikaans in kerke gebeur (of nie gebeur nie). Die algemene gevoel onder die deelnemers was dat Afrikaans as sulks nie 'n probleem is nie, maar dat toenemende verengelsing van die gemeenskap en gemeentes wel tot spanning oor taal binne kerkverband kan lei.
Audy Hendricks (gemeenskapsaktivist) het genoem dat beide kerke en skole in Eersterust vinnig besig is om te verengels en het sterk standpunt ingeneem oor die agteruitgang van Afrikaans onder die nuwe bedeling. "Hoe verseker mens dat almal die reg het om hulle in hul moedertaal uit te leef?"
"Afrikaans is nie 'n wit taal nie, maar word deur 'n meerderheid bruin, swart en Indiërs gepraat," herinner dr. Danny Titus (ATKV). Meer moet gedoen word om mense hiervan bewus te maak.
Mnr Carlton Weber (ingenieur ) meen dat Afrikaanssprekendes self beheer het oor hulle taal en hoe om Afrikaans binne 'n meertalige konteks te onderhandel. Verengelsing word nie van buite af afgedwing nie, maar is gewoonlik 'n plaaslike besluit. Dr Conrad Steenkamp noem dat meer effektiewe bestuur van taal en meertaligheid kerke en skole kan help om deel van die oplossing te wees.